b'\n_START_ARTICLE_\nKoskenkorvan koulu\n_START_PARAGRAPH_\nKoskenkorvan koulu on Ilmajoen Koskenkorvalla toimiva peruskoulun alakoulu. Vuonna 1910 perustettu koulu sijaitsee Kyr\xc3\xb6njoen it\xc3\xa4puolella ja Koskenkorvan tehtaiden etel\xc3\xa4puolella osoitteessa Opintie 1. Koulussa on 80 oppilasta ja sit\xc3\xa4 johtaa Irma Pet\xc3\xa4j\xc3\xa4virta._NEWLINE_Koulun yhteydess\xc3\xa4 on muuhunkin k\xc3\xa4ytt\xc3\xb6\xc3\xb6n vuokrattava Auseeraussali.\n_START_SECTION_\nHistoriaa\n_START_PARAGRAPH_\nIlmajoen kansakoulujen yhteinen johtokunta p\xc3\xa4\xc3\xa4tti tammikuussa 1910 perustaa tuolloin Yl\xc3\xa4p\xc3\xa4\xc3\xa4ksi kutsuttuun kyl\xc3\xa4\xc3\xa4n kunnan kymmenennen kansakoulun, koska seudulle muutti paljon Suupohjan rataa rakentamaan tulevaa ty\xc3\xb6v\xc3\xa4est\xc3\xb6\xc3\xa4. Koulu perustettiin rataty\xc3\xb6maan soranottopaikan Santam\xc3\xa4en viereen, joka sitten kaivettiin suureksi soramontuksi. _NEWLINE_Koulua valmistelevaan toimikuntaan kuuluivat opettaja Heikki J\xc3\xa4\xc3\xa4skel\xc3\xa4inen, maanviljelij\xc3\xa4 Juho Kuhna, pastori Lauronen ja kauppias Sameli Ranto. Koulutilat vuokrattiin Juho Latva-Rannolta alkuun kolmeksi vuodeksi 400 markan vuosivuokralla. Opettajalle varattiin asunto, mahdollisuus saunaan sek\xc3\xa4 lehm\xc3\xa4n pitoon. Opettajaksi valittiin Hell\xc3\xa4 Helmi J\xc3\xa4\xc3\xa4skel\xc3\xa4inen ja poikien k\xc3\xa4sity\xc3\xb6nopettajaksi Salomon Erkkola. Koskenkorvan kouluksi nimettyyn uuteen opinahjoon voitiin ottaa 41 oppilasta, v\xc3\xa4hemm\xc3\xa4n kuin ilmoittautuneita oli._NEWLINE_Ensimm\xc3\xa4isen kouluvuoden j\xc3\xa4lkeen vuokranantaja ilmoitti, ett\xc3\xa4 vuokraa tiloja en\xc3\xa4\xc3\xa4 yhdeksi vuodeksi. Valittiin rakennustoimikunta, joka alkoi etsi\xc3\xa4 tulevalle koulurakennukselle sopivaa paikkaa. Se l\xc3\xb6ytyi entisen Puskan torpan paikalta, ja piirustukset puurakenteisesta, kannakselaista huvilatyyli\xc3\xa4 ilment\xc3\xa4v\xc3\xa4st\xc3\xa4 koulusta laati rakennusmestari Valle Antila. Koulurakennuksessa oli kaksi luokkahuone ja k\xc3\xa4sity\xc3\xb6voimistelusali, mutta toinen luokkahuone rakennettiin valmiiksi vasta 1920 toisen opettajanviran my\xc3\xb6t\xc3\xa4. Valituksi tuli Siiri Mikkula, joka ty\xc3\xb6skenteli koulussa vuoteen 1941 saakka._NEWLINE_Vuoden 1921 oppivelvollisuuslaki sai aikaan, ett\xc3\xa4 vuonna 1928 rakennettiin pihaan alakoulurakennus rakennusmestari Rekolan suunnittelemana ja koulu sai kolmanneksi opettajaksi Olga Rahkon, joka ty\xc3\xb6skenteli koululla yhteens\xc3\xa4 28 vuotta. Nelj\xc3\xa4s opettaja, Eino Kiikka, nimitettin 1935, ja koulua laajennettiin veljekset Koskenkorvalta vuokrattuihin tiloihin koulun vieress\xc3\xa4. Eino Kiikka ja h\xc3\xa4nen vaimonsa Sirkka toimivat koululla 1970-luvun vaihteeseen saakka ja tunnettiin aktiivisina musiikki-ihmisin\xc3\xa4. Heid\xc3\xa4n kaudellaan opettajana toimivat pitk\xc3\xa4\xc3\xa4n my\xc3\xb6s Sirkka Tiitinen (1943\xe2\x80\x931969) ja Paula Asp (1957\xe2\x80\x931989)._NEWLINE_Sotavuosien tuoma siirtov\xc3\xa4ki lis\xc3\xa4si Koskenkorvan koulun oppilasm\xc3\xa4\xc3\xa4r\xc3\xa4\xc3\xa4 entisest\xc3\xa4\xc3\xa4n, ja vuonna 1947 p\xc3\xa4\xc3\xa4tettiin uuden koulurakennuksen rakentamisesta. Arkkitehti Roution tekem\xc3\xa4 ensimm\xc3\xa4inen suunnitelma oli kuitenkin kunnanvaltuuston mielest\xc3\xa4 liian iso, ja rakentamaan p\xc3\xa4\xc3\xa4stiin vasta helmikuussa 1950, p\xc3\xa4\xc3\xa4urakoijana Paavo M\xc3\xa4kel\xc3\xa4n Betonivalmiste Oy. Loppiaisena 1951 vietettiin sek\xc3\xa4 uuden kivirakennuksen vihki\xc3\xa4isi\xc3\xa4 ett\xc3\xa4 koulun 40-vuotisjuhlia._NEWLINE_Vuonna 1957 Koskenkorvan koulu oli Ilmajoen suurin kansakoulu 206 oppilaallaan. Vasta 1970\xe2\x80\x931980-luvuilla oppilasm\xc3\xa4\xc3\xa4r\xc3\xa4 k\xc3\xa4\xc3\xa4ntyi laskuun, kun taas joen toisella puolella sijaitseva V\xc3\xa4stil\xc3\xa4n koulu sai uusia oppilaita uudelta Honkalanm\xc3\xa4en asuntoalueelta. Vuonna 1970 koulun johtajaopettajaksi tuli Henrik Forss ja opettajaksi vaimonsa Irja Forss. He molemmat ty\xc3\xb6skenteliv\xc3\xa4t Koskenkorvan koulussa el\xc3\xa4kkeell\xc3\xa4 j\xc3\xa4\xc3\xa4miseens\xc3\xa4 saakka. Vasta heid\xc3\xa4n kaudellaan kouluun saatiin 1980-luvulla sis\xc3\xa4vessat ja juokseva l\xc3\xa4mmin vesi.'